b'\n_START_ARTICLE_\nStafett\n_START_PARAGRAPH_\nStafett er en \xc3\xb8velsesform som brukes i en del individuelle idretter, der ut\xc3\xb8verne samles p\xc3\xa5 et lag og deler en distanse mellom seg. Hver del av en stafett kalles en etappe, og overgangen mellom de ulike etappene kalles vekslinger._NEWLINE_Stafetter er mest brukt i idrettene friidrett, sv\xc3\xb8mming og skiidrettene langrenn, kombinert og skiskyting. Ut\xc3\xb8vernes ulike styrker og svakheter gj\xc3\xb8r at fordelingen av etapper er gjenstand for en viss taktisk disponering. Siste etappe kalles gjerne for sjarm\xc3\xb8retappen. Ut\xc3\xb8veren p\xc3\xa5 vinnerlaget f\xc3\xa5r \xc3\xa6ren av \xc3\xa5 lede laget til m\xc3\xa5l._NEWLINE_I perioden 1987\xe2\x80\x931992 ble det k\xc3\xa5ret b\xc3\xa5de norgesmestere p\xc3\xa5 sk\xc3\xb8yter i stafett for senior og i junior.\n_START_SECTION_\nBanestafetter\n_START_PARAGRAPH_\nI internasjonale mesterskap konkurreres det i \xc3\xb8velsene 4 x 100 meter og 4 x 400 meter. I Norge er stafetter arrangert i et eget NM i stafetter. I tillegg til de to nevnte arrangeres 4 x 200 meter, 4 x 800 meter og 4 x 1500 meter. Alle disse distansene har offisielle verdensrekordnoteringer._NEWLINE_Det norske hovedmesterskapet har varianten 1000 meter stafett som eneste stafett\xc3\xb8velse. Den best\xc3\xa5r av en 100 meter, 200 meter, 300 meter og avsluttes med en 400 meters runde p\xc3\xa5 banen. Denne varianten er ikke mye brukt internasjonalt, og det noteres ikke offisiell verdensrekord, men norske rekorder noteres. _NEWLINE_P\xc3\xa5 de kortere stafettene er vekslingene sv\xc3\xa6rt avgj\xc3\xb8rende for resultatet. Det m\xc3\xa5 dermed \xc3\xb8ves mye p\xc3\xa5 \xc3\xa5 finne god kommunikasjon og effektiv vekslingsrytme mellom de ulike ut\xc3\xb8verne. Den raskeste starteren f\xc3\xa5r gjerne f\xc3\xb8rste etappe siden den g\xc3\xa5r fra startblokk, mens de p\xc3\xa5f\xc3\xb8lgende etappene har flying start. 3. etappe g\xc3\xa5r i forholdsvis stor fart gjennom andre sving. Den krever en l\xc3\xb8per med god l\xc3\xb8peteknikk for sving. Siste etappe krever evne til \xc3\xa5 holde h\xc3\xb8y fart._NEWLINE_Stafettene fra 400 meter disponerer den raskeste ut\xc3\xb8veren sist, i tilfelle duelloppgj\xc3\xb8r. _NEWLINE_Det har ogs\xc3\xa5 v\xc3\xa6rt eksperimentert med 4 x 100 meter hekk og 4 x 110 meter hekk, der l\xc3\xb8perne l\xc3\xb8per frem og tilbake p\xc3\xa5 langsiden. Fire lag l\xc3\xb8per fordelt p\xc3\xa5 \xc3\xa5tte l\xc3\xb8pebaner, med hekkene satt opp annenhver vei. \xc3\x98velsen er mest nyttet i USA.\n_START_SECTION_\nGate- og terrengstafetter\n_START_PARAGRAPH_\nDet er tradisjon for at gate- og terrengstafetter er lagt til v\xc3\xa5ren, gjerne som en introduksjon til banel\xc3\xb8pssesongen. Ekiden er en japansk tradisjonell stafettform over lengre distanser._NEWLINE_Verdens st\xc3\xb8rste stafettl\xc3\xb8p er TINEstafetten, som l\xc3\xb8pes i hele Norge. L\xc3\xb8pet har over 108 000 deltagere i ulike klasser fra 6.-9.trinn.\n_START_SECTION_\nHurtigl\xc3\xb8p p\xc3\xa5 sk\xc3\xb8yter\n_START_PARAGRAPH_\nEn konkurranse i stafett i hurtigl\xc3\xb8p p\xc3\xa5 sk\xc3\xb8yter gjennomf\xc3\xb8res ved at to og to lag utgj\xc3\xb8r flere l\xc3\xb8pspar, til alle lag har gjennomf\xc3\xb8rt sin stafett. Det f\xc3\xb8lges for\xc3\xb8vrig vanlige l\xc3\xb8psregler som ved skifting av bane p\xc3\xa5 vekslingsiden av en sk\xc3\xb8ytebane._NEWLINE_Starten foreg\xc3\xa5r ved m\xc3\xa5llinjen for 1\xc2\xa0000\xc2\xa0m / start 400\xc2\xa0m p\xc3\xa5 en standard 400\xc2\xa0m-bane._NEWLINE_Vekslingsomr\xc3\xa5det utgj\xc3\xb8r 40\xc2\xa0m, med 20\xc2\xa0m p\xc3\xa5 hver side av m\xc3\xa5llinjen. Dette vekslingsomr\xc3\xa5det markeres tydelig med kjegler eller lignende. Utg\xc3\xa5ende l\xc3\xb8per skal starte innenfor vekslingsfeltet._NEWLINE_Vekslingen skjer ved at den l\xc3\xb8per som avslutter sin etappe passerer den l\xc3\xb8per som skal g\xc3\xa5 neste etappe. Med passering menes at den inng\xc3\xa5ende l\xc3\xb8pers fremste sk\xc3\xb8yte er p\xc3\xa5 h\xc3\xb8yde med eller forbi utg\xc3\xa5ende l\xc3\xb8pers fremste sk\xc3\xb8yte. Vekslingen er korrekt bare s\xc3\xa5fremt den foreg\xc3\xa5r innenfor det avmerkede vekslingsomr\xc3\xa5det, i motsatt fall skal laget diskvalifiseres.'